Radikale Venstre og Socialdemokratiet har gennem mange år været tætte samarbejdspartnere. Og ofte har de to partier siddet i regering sammen.

Men de politiske og ideologiske forskelle mellem Radikale Venstre og Socialdemokratiet er i dag tydeligere, end de har været "i de seneste årtier". Og så bærer Socialdemokratiet nag over for støttepartiet.

Det siger Radikale Venstres politiske leder, Morgen Østergaard, i hvert fald i et stort interview i Politiken i dag.

På klimaområdet ser vi pludselig et totalt tab af momentum. Morten Østergaard, Radikale Venstre

Det er på trods af, at Mette Frederiksens socialdemokratiske regering sidder på magten med hjælp fra Radikale Venstres mandater.

Mette Frederiksen er stadig det bedste bud, men...

Men hvad er det egentlig, Morten Østergaard er så utilfreds med? Det uddyber han i et interview med radioprogrammet Slotsholmen på DR P1.

- Vi har egentlig taget nogle gode første skridt, men jeg ser også nogle bekymringer. For eksempel på EU-politikken, men også med nogle prioriteringer, der skrider.

- På klimaområdet ser vi pludselig et totalt tab af momentum. Klimahandlingsplaner er nu noget, der først kommer lidt ude i fremtiden, og vi kan heller ikke rigtig få gang i diskussionerne om de store beslutninger. For nu er der andre socialdemokratiske mærkesager, der er vigtige, siger han.

Lyt til programmet: Du kan høre interviewet med Morten Østergaard og resten af programmet i dagens udgave af Slotsholmen her og i DR's radio-app.

Trods sine bekymringer mener han på nuværende tidspunkt stadig, at Mette Frederiksens regering giver det bedste udgangspunkt for at drive politikken i den retning, partiet vil.

Men det kan ændre sig, understreger han.

- Det er ikke givet på forhånd, hvem vi peger på næste gang.

- Hvis vi mister troen på, at vi bedst går i den rigtige retning med Mette Frederiksens regering, så vil vi selvfølgelig overveje, hvad vi så kan gøre, siger han.

© Scanpix Hvem er Østergaard mest enig med - S eller V? Vi har spurgt Morten Østergaard, om han er mest enig med Socialdemokratiet eller Venstre på seks forskellige politikområder. Se svarene her: EU: Venstre Økonomi: Uafgjort Arbejdsmarkedspolitik: Uafgjort Boligpolitik: Uafgjort Udlændingepolitik: Socialdemokratiet Retspolitik: Uafgjort

Bekymret for prioriteterne

Udmeldingen fra den radikale partileder kommer efter en kaotisk uge i sidste uge, hvor Radikale Venstre stod centralt i et forløb om en ny boligaftale.

Her afbrød boligminister Kaare Dybvad (S) forhandlingerne på grund af manglende opbakning, hvorefter Radikale Venstre forhandlede videre med de borgerlige partier - uden regeringen. Samtidig kritiserede Radikale Venstres ordfører på området den socialdemokratiske minister.

Kort efter lykkedes det ud af det blå regeringen at lande en aftale med SF, Enhedslisten og Alternativet fra den røde blok samt Dansk Folkeparti, der nu var hoppet med på vognen. Det efterlod Radikale Venstre uden for aftalen.